**3. melléklet az 1/2013. (II.15.) Ök. rendelethez**

**Megállapodás**

**közös önkormányzati hivatal létrehozásáról**

**1. Általános rendelkezések**

**Tevel Község Önkormányzatának Képviselő-testülete,**

(székhely: 7181 Tevel, Fő u. 288.., képviseletében: Héri Lászlóné polgármester)

**Závod Község Önkormányzatának Képviselő-testülete,**

(székhely: 7182 Závod, Új u. 13., képviseletében: Szász János polgármester)

**Lengyel Község Önkormányzatának Képviselő-testülete,**

(székhely: 7184 Lengyel, Petőfi u. 53. képviseletében: Lőrincz Józsefné polgármester)**,**

a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 85. §-ának (1) bekezdése alapján – összhangban Tevel Község Önkormányzata Képviselő-testületének a 61/2012. (X.16.) önkormányzati határozatában, Závod Község Önkormányzata Képviselő-testületének a 33/2012. (X.16.) önkormányzati határozatában, Lengyel Község Önkormányzata Képviselő-testületének a 30/2012. (X.24.) önkormányzati határozatában, kinyilvánított szándékára - 2013. január 1-jei hatállyal határozatlan időtartamra közös önkormányzati hivatalt hoznak létre.

**1.1. A közös önkormányzati hivatal hivatalos elnevezése**

A közös önkormányzati hivatal elnevezése:

**Teveli Közös Önkormányzati Hivatal**

**1.2. A közös önkormányzati hivatal székhelye és telephelyei**

1.2.1. A közös önkormányzati hivatal székhelye:

**7181 Tevel, Fő u. 288.**

1.2.2. A közös önkormányzati hivatal telephelyei:

* **Kirendeltség** **(ideiglenes jelleggel működő)7182 Závod, Új u. 13.**
* **Kirendeltség (állandó jelleggel működő)** **7184 Lengyel, Petőfi u. 53.**

1.2.3. A székhely és a telephelyek közvetlenül a jegyző vezetése alatt állnak.

**2. A megállapodás létrehozásának, módosításának, megszüntetésének módja**

**2.1. Közös önkormányzati hivatal létrehozása**

2.1 A megállapodás létrehozása:

2.1.1 A megállapodás létrehozásáról az érintett képviselő-testületek külön ülésen, minősített szótöbbséggel hozott határozatukkal dönthetnek. A döntés az egyes képviselő-testületek át nem ruházható hatáskörébe tartozik. A döntésről a meghozatalát követően legkésőbb 15 napon belül értesíteni kell a további érintett önkormányzatokat.

2.1.2 A jelen átmeneti szabályozás kivételével a megállapodás jövőbeli, további működtetéséről az általános önkormányzati választások napját követő hatvan napon belül állapodhatnak meg az érintett képviselő-testületek a 2.1.1 pont szerinti döntéssel. A megjelölt határidőben a további működtetésről is külön megerősítő döntés szükséges.

* 1. **A megállapodás módosítása:**

2.2.1 A megállapodás módosítását kezdeményezheti a székhely önkormányzat, illetve bármely képviselő-testület a székhely önkormányzat írásbeli megkeresésével.

2.2.2 A székhely önkormányzat köteles a módosítási javaslatot 15 napon belül a résztvevő önkormányzatok felé továbbítani, amennyiben az a jelen pontban foglaltaknak megfelel. A módosítási javaslat nem érintheti az 1.1, 1.2.1 pontokat, és nem célozhatja a Hivatal megjelölt határidőn kívüli (2.3.1 pont) megszüntetését. A módosítási javaslatot az önkormányzatok legkésőbb 30 napon belül kötelesek érdemben megtárgyalni, és a döntés meghozataláról 15 napon belül kötelesek értesíteni a többi résztvevő önkormányzatot.

2.2.3 A megállapodás módosításának minősül a csatlakozás, amelyre azonban a vonatkozó jogszabályok értelmében csak az általános önkormányzati választások napját követő hatvan napon belül van lehetőség. A csatlakozási kérelmeket érdemben meg kell tárgyalnia minden résztvevő képviselő-testületnek olyan időpontban, hogy az az esetleges csatlakozást a jogszabályi határidőben lehetővé tegye. Csatlakozásra kizárólag akkor kerülhet sor, ha a jelen megállapodás emiatt szükséges módosítását valamennyi, a jelen megállapodást megkötő önkormányzat képviselő-testülete minősített többséggel elfogadta.

2.2.4 A megállapodás módosításának minősülő kizárásra csak az általános önkormányzati választások napját követő hatvan napon belül van lehetőség. A kizárást bármely önkormányzat kezdeményezheti bármely másik önkormányzattal szemben. A kizáráshoz - a kizárással érintett önkormányzaton kívül – minden résztvevő önkormányzat 2.1.1 pont szerinti döntése szükséges. A kizárás az általános önkormányzati választások napját követő 15. napon lép hatályba.

2.2.5 A megállapodás módosításának minősülő felmondásra csak az általános önkormányzati választások napját követő hatvan napon belül van lehetőség. A felmondás egyoldalú jognyilatkozat, mely nem igényli a megállapodást megkötő többi önkormányzat hozzájárulását. A felmondás a döntésnek a többi önkormányzattal történő közlésétől számított 15. napon lép hatályba. A felmondásról szóló döntést legkésőbb a megjelölt hatvan napon belüli időtartam 40. napjáig van lehetőség közölni.

* 1. **A megállapodás megszüntetése**

2.3.1 A megállapodás megszüntetéséről közös megegyezéssel az érintett képviselő-testületek az általános önkormányzati választások napját követő hatvan napon belül állapodhatnak meg. Az ennek kezdeményezéséről szóló határozatban (illetőleg az annak mellékletét képező közös megegyezést rögzítő megállapodás-tervezetben) foglaltakat a megállapodást megkötő önkormányzatok képviselő-testületei a határozatról készült jegyzőkönyvi kivonat kézhezvételt követő tizenöt napon belül kötelesek megtárgyalni.

2.3.2 Amennyiben a közös megegyezés teljeskörűen nem jön létre, úgy a felmondás szabályai szerint kell eljárnia a megállapodást megszüntetni kívánó önkormányzatoknak.

2.3.3 A megszüntető döntés meghozatalára egyebekben a 2.1.1 pontban meghatározott szabályok irányadók.

2.3.4 A megállapodás megszüntetése esetén gondoskodni a jelen megállapodás szerinti pénzügyi és vagyoni elszámolásról. A Hivatalnál megjelenő ingó és ingatlan vagyongyarapodást a jelen megállapodás megszűnése esetén, ha a vagyon származásának pontos helye nem állapítható meg, a lakosságszám arányában kell a felek között megosztani, egyéb esetben a vagyonbevitel szerinti tagot illeti meg a tulajdonjog.

**3. A közös önkormányzati hivatal szervezeti kérdései**

**3.1. A közös önkormányzati hivatal irányítása**

3.1.1 A Közös Önkormányzati Hivatal tekintetében az irányító szervet az államháztartásról szóló 2011. évi CXCV. törvény 9. §-a alapján megillető jogok és kötelezettségek Tevel Község Önkormányzata Képviselő-testületét illetik meg illetve terhelik – az alábbi pontokban részletezett kiegészítésekkel.

3.1.2 A jelen megállapodást megkötő önkormányzatok képviselő-testületei a Hivatal bevételeiről, kiadásairól, engedélyezett létszámáráról – a költségvetési rendeletüket tárgyaló képviselő-testületi ülés előtt vagy azzal egyidejűleg– együttes testületi ülésen döntenek.

3.1.3 A Közös Önkormányzati Hivatal, mint önállóan gazdálkodó és működő költségvetési szerv éves költségvetése Tevel Község Önkormányzata költségvetésének részét képezi, melyet a jelen megállapodásban rögzített, a Közös Önkormányzati Hivatal működési költségek viselésének arányára és teljesítésének feltételeire vonatkozó rendelkezések, továbbá a jelen megállapodás egyéb vonatkozó pontjában foglalt rendelkezések figyelembe vételével készül.

3.1.4 A jelen megállapodást megkötő önkormányzatok képviselő-testületei a Közös Önkormányzati Hivatal éves költségvetési és 3.2.6 szerinti szakmai beszámolójáról – a költségvetési zárszámadásukat tárgyaló képviselő-testületi ülés előtt vagy azzal egyidejűleg– együttes testületi ülésen döntenek.

3.1.5 A társuló községeket megillető további jogosultságok:

* a jegyző kinevezése során a polgármesterek jogkörét a Mötv. 83. § b) pontja biztosítja,
* kezdeményezési jog és javaslattételi jog illeti meg a képviselő-testületeket az adott településen működő kirendeltség működését érintő és az irányító szerv hatáskörébe tartozó ügyekben Tevel Község Önkormányzatának Képviselő-testülete számára,
* az adott település polgármesterének egyetértése szükséges az adott településen működő kirendeltség köztisztviselője, alkalmazottja kinevezéséhez, bérezéséhez, vezetői megbízásához, vezetői megbízásának visszavonásához és jutalmazásához,
* a Közös Önkormányzati Hivatal szabályzatainak irányító szerv általi elfogadása előtt a társult települések polgármestereket véleményezési jog illeti.

**3.2. A közös önkormányzati hivatal vezetése: a jegyző**

3.2.1. A közös önkormányzati hivatalt a jegyző vezeti. A jegyzőt az általa megbízott személy helyettesíti.

3.2.2. A jegyző minden héten köteles fogadóórát vagy fogadónapot tartani a közös önkormányzati hivatal illetékességi területéhez tartozó valamennyi településen.

3.2.2. A jegyző felett a polgármesterek a Mötv. 83. §-ának b) pontja szerint gyakorolják a munkáltatói jogokat, azzal, hogy a jegyző felett az egyéb munkáltatói jogokat (Mötv. 19. § b) pont) Tevel Község Polgármestere gyakorolja. A munkáltatói jogok gyakorlása a polgármesterek által a polgármesterek tanácskozása alkalmával történik, amelyről – feltüntetve a szavazati arányokat – jegyzőkönyv készül. A tanácskozás akkor határozatképes, ha a közös önkormányzati hivatalt létrehozó települések összlakosságát 100%-nak tekintve a polgármesterek által leadott képviselt lakosságszám összesítve meghaladja az 50%-ot. A tanácskozást Tevel Község Polgármestere hívja össze és vezeti, és gondoskodik a jegyzőkönyv elkészítéséről. A jegyzőkönyvet valamennyi jelenlévő polgármester aláírja. A jegyzőkönyv másolati példányát valamennyi, a közös önkormányzati hivatal fenntartásában részt vevő település polgármesterének meg kell küldeni, a tanácskozástól számított 15 napon belül.

3.2.3. A jegyző az egyes településeken az alábbi beosztás szerint végzi munkáját:

|  |  |  |  |  |  |
| --- | --- | --- | --- | --- | --- |
|  | **Hétfő** | **Kedd** | **Szerda** | **Csütörtök** | **Péntek** |
| **Tevel** | 7:30-16:00 | 7:30-10:0012:30-16:00 |  | 7:30-10:0012:30-16:00 | 7:30-13:00 |
| **Závod** |  | 10:00-12:00 |  | 10:00-12:00 |  |
| **Lengyel** |  |  | 8:00-16:00 |  |  |

3.2.4. A jegyző– ha ezen megállapodás másként nem rendelkezik - a közös önkormányzati hivatal ügyfélfogadási idejében fogadja az ügyfeleket, a fent megjelölt településeken.

3.2.5. A képviselő-testületi (bizottsági, nemzetiségi) üléseken történő részvétel szabályai:

1. A jegyző vesz részt az alábbi települések testületeinek ülésein:
* Tevel,
* Závod,
* Lengyel
1. A jegyző távolléte vagy akadályoztatása esetén a testületek ülésein való részvétel a munkaköri leírásokban rögzített helyettesítési rend szerint történik.

3.2.6. A jegyző évente egy alkalommal valamennyi képviselő-testület előtt – lehetőség szerint együttes ülésen -, legkésőbb a beszámoló tárgyévét követő év szeptember 30-ig beszámol a közös önkormányzati hivatal működéséről. A beszámolónak tartalmaznia kell az alábbiakat:

* a humán erőforrás alakulása (létszám, képzettség, feladatmegosztás)
* a tárgyi eszköz ellátottság alakulása,
* a tárgyévi feladatellátás mutatói – ügyiratszám, tranzakciók, beruházások száma, a testületi működés mutatószámai - szakterületenként (igazgatási, pénzügyi, titkársági),
* jövőkép.

**3.3. A közös önkormányzati hivatal létszáma**

3.3.1. A közös önkormányzati hivatal létszáma:

Szakmai létszám:

* jegyző 1 fő
* köztisztviselők 7 fő

Összesen: 8 fő

ebből:

* Székhely 7181 Tevel, Fő u. 288. 4 fő 5x8 órában

1 fő 4x8 órában

* Kirendeltség Závodi Iroda 7182 Závod, Új u. 13.. 1 fő 2x8 órában

1 fő 1x8 órában

* Kirendeltség Lengyeli Iroda 7184 Lengyel, Petőfi u. 53. 1 fő 5x8 órában

1 fő 3x8 órában

***Létszám mindösszesen: 8 fő.***

**3.4. A közös önkormányzati hivatal felépítése**

3.4.1. A közös önkormányzati hivatal egységes, szakmai szervezeti egységekre nem tagolódik.

3.4.2. A kirendeltségek

a) A közös önkormányzati hivatal az 1.2.2. pontban megjelölt helyszínen állandó jelleggel működő kirendeltséget működtet, amely munkarendje megegyezik a közös önkormányzati hivatal székhelyének munkarendjével.

b) A közös önkormányzati hivatal ideiglenes jelleggel működő kirendeltséget működtet az 1.2.2. pontban megjelölt helyszínen. Az kirendeltség működési rendje: Kedd: 10:30-15:30, Csütörtök: 7:30-15:30, Péntek: 7:30-13:00. A hivatal fennmaradó működési idejében ügyfélfogadási időben a székhelyen történik a závodi ügyfelek fogadása.

3.4.3. A kirendeltségeken biztosítani szükséges a nagy ügyfélforgalommal járó alábbi ügytípusok ellátását:

* szociális és gyermekvédelmi ügyek,
* közfoglalkoztatáshoz kapcsolódó adminisztráció,
* anyakönyvi, hagyatéki ügyek,
* pénztári ki-, befizetések.

3.4.4. Valamennyi kirendeltségen biztosítani szükséges a képviselő-testület tevékenységéhez kapcsolódó adminisztratív teendők ellátását.

3.4.5. A 3.4.3-3.4.4. pontokban fel nem sorolt ügytípusok a munkaszervezés célszerűségét figyelembe véve elláthatók a székhelyen és a kirendeltségen is. Ennek részletezését a közös önkormányzati hivatal szervezeti és működési szabályzata tartalmazza.

**3.5. A közös önkormányzati hivatal munkarendje, ügyfélfogadási rendje**

1. Munkarend:

Hétfőtől csütörtökig 7:30-16:00 óra, pénteken 7:30-13:00.

1. Ügyfélfogadás:

Hétfőn, szerdán: délelőtt 7:30-12:00, délután 12:30-16:00

Kedden, csütörtökön, pénteken: 7:30-12:00

**4. A közös önkormányzati hivatal költségvetéséhez való hozzájárulás, valamint a közös önkormányzati hivatal vagyoni viszonyai**

* 1. **A közös önkormányzati hivatal költségvetéséhez való hozzájárulás**
		1. A közös önkormányzati hivatal működési költségét (személyi juttatások és járulékaik, a hivatali feladatellátásra használt helyiségek dologi kiadásai) az állam - az adott évi központi költségvetésről szóló törvényben meghatározott mértékben, és a hivatal által ellátott feladataikkal arányban - finanszírozza, amelyet a székhelytelepülés költségvetési számlájára folyósít.
		2. A 4.1.1. pontban említetteken felüli költségekhez az önkormányzatok lakosságszám arányában, saját bevételük terhére járulnak hozzá, a költségek székhely település költségvetési számlájára történő megfizetésével. A székhely település a működtetésre átvett pénzeszközöket finanszírozás formájában folyósítja a közös önkormányzati hivatal pénzforgalmi számlájára.
		3. A 4.2. szerinti hozzájárulás tervezett összegéről Tevel Község Polgármesterének legkésőbb a tárgyév január 31-ig tájékoztatni kell a közös önkormányzati hivatal fenntartásában részt vevő települések önkormányzatait, melyek ezzel kapcsolatos észrevételeiket legkésőbb tárgyév február 10-ig megteszik Tevel Község Önkormányzata részére.
		4. A közös önkormányzati hivatal fenntartásában részt vevő önkormányzatok vállalják, hogy a 4.1.3. pont szerinti összegeket saját költségvetésükbe betervezik, valamint a tájékoztatásban foglalt összeg 1/12 részét minden hónap 15. napjáig átutalják Tevel Község Önkormányzata részére.
		5. Felek megállapodnak, hogy minden év január 31-ig elszámolnak az előző évi hozzájárulásokkal. Tevel Község Önkormányzata e határidőig az elszámolást írásban eljuttatja a társult községek önkormányzatai részére. Felek kötelezik magukat, hogy ezen elszámolás alapján a pénzügyi rendezés az elszámolás kézhezvételétől számított 15 munkanapon részükről megtörténik.
		6. A 4.1. pont szerinti **fizetési kötelezettségek késedelmes teljesítése** esetén az adós önkormányzat – a jegybanki alapkamat kétszeresének megfelelő – késedelmi kamattal növelt összeget tartozik megfizetni. Ez esetben Tevel Község Polgármestere a nem teljesítő önkormányzatot felszólítja a 30 napon belüli teljesítésre, a felszólítás eredménytelensége esetén a felszólítási határidő lejárati napján jogosult inkasszó benyújtására a nem teljesítő önkormányzattal szemben.
		7. Amennyiben a 4.1.5. pont szerinti elszámolás alapján Tevel Község Önkormányzata részéről keletkezik fizetési kötelezettség a közös önkormányzati hivatal fenntartásában részt vevő más önkormányzat irányába, és az elszámolás alapján járó összeget Tevel Község Önkormányzata a 4.1.5. pontban meghatározott határidőn belül nem utalja át az érintett társult község bankszámlájára, úgy az érintett önkormányzat polgármestere Tevel Község Önkormányzatát felszólítja a 30 napon belüli teljesítésre, a felszólítás eredménytelensége esetén a felszólítási határidő lejárati napján jogosult inkasszó benyújtására Tevel Község Önkormányzatával szemben.
	2. **A közös önkormányzati hivatal vagyoni viszonyai**

A székhelyen és telephelyeken a közös önkormányzati hivatali feladatok ellátására használt ingatlanok tulajdonjoga felek tulajdonában marad, az ingóságokat térítésmentesen a közös önkormányzati hivatal használatába adják. Az ingatlanok beruházási és felújítási kötelezettségéről a tulajdonos önkormányzat saját forrásai terhére gondoskodik.

**5. A közös önkormányzati hivatal munkájának nyilvánossága**

5.1 A Közös Önkormányzati Hivatal működtetése során valamennyi településen biztosítani kell az önkormányzati és hivatali munka átláthatóságára, nyilvánosságára vonatkozó jogszabályi előírások betartását.

5.2 A közérdekű adatok nyilvánosságának biztosításával kapcsolatos feladatok ellátásáról a jegyző gondoskodik a Hivatal Szervezeti és Működési Szabályzatának függelékét képező, a közérdekű adatok közzétételi kötelezettségének teljesítéséről szóló szabályzatban foglaltaknak megfelelően.

5.3 A kötelezően közzéteendő közérdekű adatok körét nem érintő képviselő-testületi döntések nyilvánosságának biztosítása a jegyző feladata. A jegyző a határozatok nyilvánosságáról a nyílt ülések jegyzőkönyveinek elérhetővé tételével, a rendeletek nyilvánosságáról kihirdetésükkel gondoskodik az egyes önkormányzatok szervezeti és működési szabályzatainak előírásai szerint.

5.4 A közérdekű adatokon túli, nyilvánosságot igénylő, önkormányzati közérdekű információk, közzétételek és hirdetmények nyilvánosságra hozatalával kapcsolatos döntéshozók és felelősök az egyes polgármesterek. Ezen információk nyilvánosságra hozatalának rendje főszabály szerint az egyes önkormányzatok hirdetőtábláján való közzététel; az ezen felül biztosított további közzétételi helyekről (pl. honlap, helyi sajtótermék, egyéb hirdetőtáblák, stb.) az egyes önkormányzatok szervezeti és működési szabályzatai rendelkeznek.

**6. Záró és átmeneti rendelkezések**

* 1. Jelen megállapodásból eredő vitás kérdésekben bármely fél polgármestere jogosult egyeztető tárgyalást összehívni, bármely jelen megállapodást jóváhagyó önkormányzat székhelyére. Az egyeztető tárgyalásról emlékeztető készül, melynek elkészítéséről a tárgyalást összehívó polgármester köteles gondoskodni és köteles azt legkésőbb a tárgyalástól számított öt munkanapon belül mindegyik jelen megállapodást jóváhagyó fél polgármesterének megküldeni.
	2. Amennyiben az egyeztető tárgyalás eredményre vezetett és ennek alapján jelen megállapodás módosítása szükséges, úgy Tevel Község Polgármestere az emlékeztető általa történő kézhezvételét követő harminc napon belül köteles a megállapodás módosításáról készült előterjesztést Tevel Község Önkormányzatának Képviselő-testülete elé terjeszteni, továbbá köteles ugyanezen határidőn belül a közös önkormányzati hivatal fenntartásában részt vevő önkormányzatok polgármesterei számára megküldeni, akik a kézhezvételt követő tizenöt napon belül kötelesek azt saját képviselő-testületük elé jóváhagyásra beterjeszteni.
	3. Felek a vitás kérdés bírói útra terelését megelőzően legalább egy alkalommal kötelesek egyeztetni, a 6.1-6.2. pontokban foglaltak szerint. Amennyiben az egyeztetés összehívására vonatkozó jogával egyik önkormányzat polgármestere sem él a vitás kérdés felmerülésétől számított harminc napon belül, úgy Tevel Község Polgármestere köteles az egyeztető tárgyalást Tevel Község Önkormányzata székhelyére összehívni.
	4. Az egyeztetés eredménytelensége esetén felek a jelen megállapodásból eredő jogvita elbírálására kikötik a Bonyhádi Városi Bíróság kizárólagos illetékességét.
	5. Jelen megállapodás valamennyi, a megállapodást megkötő önkormányzatának képviselő-testülete általi elfogadását és azok polgármestereinek aláírását követően, 2013. január 1. napján lép hatályba – a 6.6. -6.7. pontban foglalt kivétellel -.
	6. A Képviselő-testületek megállapodnak, hogy nem írnak ki pályázatot a közös önkormányzati hivatal jegyzői állásának betöltésére.A közös önkormányzati hivatalt alkotó önkormányzatok polgármesterei a Mötv. 83.§ b) pontjának megfelelő alkalmazásával megállapodhatnak, hogy a megszűnő Tevel-Závod Községek Körjegyzősége körjegyzőjét- annak egyetértésével-, a létrejövő közös önkormányzati hivatal jegyzőjeként foglalkoztatják.
	7. A Képviselő-testületek megállapodnak abban, hogy a köztisztviselők juttatásaira, illetménykiegészítésére vonatkozó önkormányzati rendeleteket legkésőbb 2012. december 31-ig hatályon kívül helyezik és 2013. január 1-jei hatállyal a juttatások tárgykörében azonos tartalommal új rendeleteket alkotnak.
	8. **Jelen megállapodást annak elolvasását, tartalmának megismerését és megértését követően az önkormányzatok Képviselő-testületei képviseletében eljáró polgármesterek a képviselt önkormányzat akaratával mindenben megegyezően, annak nevében helybenhagyólag, saját kezű aláírással látják el.**

|  |  |  |
| --- | --- | --- |
| **Tevel**, 2012. december 20.**Héri Lászlóné**polgármesterTevel Község Önkormányzata | **Závod**, 2012. december 20.**Szász János**polgármesterZávod Község Önkormányzata | **Lengyel**, 2012. december 20.**Lőrincz Józsefné**polgármesterLengyel Község Önkormányzata |

Jelen megállapodást:

|  |  |
| --- | --- |
| **Tevel Község Önkormányzatának Képviselő-testülete** | 93/2012. (XII.12.) önkormányzati határozatával |
| **Závod Község Önkormányzatának Képviselő-testülete** | 51/2012. (XII.13.) önkormányzati határozatával |

|  |  |
| --- | --- |
| **Lengyel Község Önkormányzatának Képviselő-testülete** | 41/2012. (XII.15.) önkormányzati határozatával |

hagyta jóvá.

|  |  |  |
| --- | --- | --- |
|  |  |  |
| **Tevel**, 2012. december 20.**dr. Wirth Noémi**körjegyzőTevel Község ÖnkormányzataZávod Község Önkormányzata |  | **Lengyel**, 2012. december 20.**Visnyei Gabriella**körjegyzőLengyel Község Önkormányzata |